
Materiál určený na rokovanie:

· miestnej rady dňa: 		06.12.2021
· miestneho zastupiteľstva dňa:	14.12.2021





Informácia o priebehu údržby cestnej a verejnej zelene
za rok 2021 a návrh údržby cestnej a verejnej
zelene pre rok 2022.





Materiál obsahuje:

- návrh uznesenia
- vyjadrenie miestnej rady a komisií
- informáciu o priebehu údržby cestnej a verejnej zelene za rok 2021
  a návrh údržby cestnej a verejnej zelene pre rok 2022.


Predkladá:                                                                               	

Mgr. Zoltán Pék	                                      			
starosta MČ                                                 		


Zodpovedá:

Ing. Mariana Páleníková
prednostka MÚ 

Spracoval:

Ing. Stanislav Štěrba
vedúci oddelenie životného prostredia,
odpadového a cestného hospodárstva

Vyjadrenie miestnej rady (06.12.2021):


UZNESENIE č. 199/2021/MR 
Miestna rada vzala na vedomie predloženú Informačnú správu a odporúča miestnemu zastupiteľstvu schváliť predložený návrh uznesenia.







Vyjadrenie komisií:


Komisia územného plánu, výstavby, životného prostredia,
odpadov a cestného hospodárstva:



Členovia komisie ÚP,V,ŽP,OaCH berú na vedomie Informáciu o priebehu údržby cestnej a verejnej zelene za rok 2021 a návrh údržby cestnej a verejnej zelene pre rok 2022  a odporúčajú MiZ zobrať na vedomie.




























Návrh uznesenia:


Miestne zastupiteľstvo Mestskej časti Bratislava - Podunajské Biskupice po prerokovaní


berie na vedomie


predloženú Informáciu o priebehu údržby cestnej a verejnej zelene za rok 2021
a návrh údržby cestnej a verejnej zelene pre rok 2022. 











































Informácia o priebehu údržby cestnej a verejnej zelene v roku 2021 a návrh údržby cestnej a verejnej zelene na rok 2022.


Mestská časť Bratislava - Podunajské Biskupice spravuje a udržiava na svojom území, podľa inventarizačného súpisu za rok 2018, vypracovaného na základe príkazu starostu MČ č. 2/2018 zo dňa 10.12.2018, vrátane zmien za roky 2019 a 2020:

	Verejná zeleň
	      295 901,40 m2

	Cestná zeleň
	        65 900,00 m2

	Zahustená výsadba krov - verejná zeleň
	          8 000,00 m2

	Zahustená výsadba krov - cestná zeleň
	          2 960,00 m2

	Krovité záhony - verejná zeleň
	          1 600,00 m2

	Krovité záhony - cestná zeleň
	             360,00 m2

	Stromy - verejná zeleň
	               5 100 ks

	Stromy - cestná zeleň
	               1 445 ks




Začiatkom jari 2021, s príchodom prvého vhodného počasia, sme dodávateľsky vykonali vyhrabávanie opadaných suchých haluzí a čistenie plôch verejnej a cestnej zelene, ktorá spadá do správy oddelenia životného prostredia, odpadového a cestného hospodárstva našej mestskej časti Bratislava – Podunajské Biskupice. 

Kosenie trávnikov verejnej a cestnej zelene sme začali už v prvom májovom týždni tiež dodávateľským spôsobom, vo výberovom konaní vybranou a následne zazmluvnenou firmou KOSEC plus s.r.o. Počas roku 2021 sme takto realizovali štandardných päť cyklov kosenia našej mestskej časti a ku koncu jesenných mesiacov aj zber a čistenie verejných priestranstiev, chodníkov, verejnej a cestnej zelene od opadaného lístia. Pomocou tohto dodávateľa sme realizovali aj vykášanie okolia a orezy prerastajúcich krov a drevín v okolí cyklotrás, a iné drobnejšie práce.

V začiatkoch vegetačného obdobia roku 2021 sme sa intenzívne venovali riešeniu akútneho problému, prerastaniu  konárov drevín do vzdušných vedení NN rozvodov elektrickej energie a informačných technológií. Postupom času a s príchodom leta sme začali aj s tak potrebnou údržbou stromov. Šlo o jedince a lokality, ktoré sme určili a vytypovali na základe obhliadky našimi zamestnancami , ale aj na základe podnetov poslancov MiZ a v neposlednom rade aj obyvateľov našej mestskej časti.

Určite nás v tomto prípade potešila viacnásobná pochvala a uznanie od viacerých obyvateľov Mestskej časti Bratislava - Podunajské Biskupice, ktorí si všimli že sme naozaj intenzívne začali riešiť nie príliš dobrý stav a problematiku v údržbe stromov, pochádzajúci ešte z dávnejšej minulosti.

Okrem výrubov niektorých nebezpečných drevín, buď na základe osobitých predpisov podľa §47 ods. 4, písmeno e) a h) zákona č. 543/2002 Z. z. o ochrane prírody a krajiny, alebo vyschnutých, zlomených, vyvrátených, zasiahnutých bleskom, poškodených hnilobou či inak vážne poškodených, väčšinou majetok, zdravie a život ohrozujúcich drevín sme zrealizovali:

	Orezy drevín do výšky 5 metrov
	                 304 ks

	Orezy drevín od výšky 5 do výšky 10 metrov
	                 519 ks

	Orezy drevín nad výšku 10 metrov
	                 442 ks

	Orezy drevín horolezeckým spôsobom
	                   62 ks



Spolu bolo teda ošetrených orezom 1327 stromov, čo predstavuje o niečo málo viac ako 20% z ich celkového počtu v našej mestskej časti a gescií. Horolezeckým spôsobom, vo výkone práce 42,25 hodiny, boli ošetrované dreviny v tom prípade, keď sa nedal použiť klasický spôsob práce vykonávanej z vysokozdvižnej plošiny, najmä kvôli bezpečnosti pracovníkov vykonávajúcich túto činnosť, ale aj kvôli bezpečnosti a ochrane zdravia, či majetku v okolí vykonávanej práce. Orezy drevín sme vykonávali so zmluvným dodávateľom, spoločnosťou Marián Demko, Pribišová č. 33, 841 05 Bratislava, na základe zmluvy č.: 135/2021 zo dňa 19. 04. 2021.

Spoločnosť Kulla flóra Bratislava SK s.r.o., Trnavská cesta 110/B, 821 01 Bratislava sa vo verejnom obstarávaní stala úspešným uchádzačom na kvetinovú výzdobu v našej mestskej časti, kde predmetom zákazky je montáž, demontáž, celoročná starostlivosť o závesné, či iné kvetináče a kvetinové pyramídy, likvidáciu kvetín, záhradnícke služby, starostlivosť o výsadby, záhony, ich zalievanie, hnojenie a podobne.

Čistenie (najmä ručným zberom) verejných priestranstiev, trávnikov a všetkých ostatných plôch cestnej a verejnej zelene, čistenie  ako aj orezy a tvarovanie krov a veľa inej menšej činnosti na úseku údržby cestnej a verejnej zelene sme vykonávali v priebehu celého roku 2021 systematicky a plánovito, ale aj operatívne, podľa vzniknutých požiadaviek vlastnými zamestnancami.

Aj na rok 2022 oddelenie životného prostredia, odpadového a cestného hospodárstva nášho
úradu ako gestor údržby verejnej a cestnej zelene počíta minimálne s piatimi kosbami. Je ale možné, ak si to klimatické podmienky najmä v jarných a letných mesiacoch vyžiadajú, že bude treba previesť šesť kosieb verejnej zelene pre udržanie zodpovedajúceho stavu.Okrem kosenia je nevyhnutné počítať s jarným čistením a vyhrabávaním plôch zelene, jarným a jesenným čistením krajníc, čistením plôch parkovísk, resp. chodníkov, kde v chodníkoch zo zámkovej dlažby dochádza k zarastaniu dlažby burinou.

Považujeme za dôležité aj v roku 2022 pokračovať v nastúpenom trende a naďalej ešte zvýšiť intenzitu ošetrovania drevín orezom, prípadne podľa potreby pristupovať aj k radikálnemu riešeniu, teda k ich výrezu, pokiaľ si to ich stav vyžaduje. Historickým dedičstvom našej mestskej časti sú totiž prerastené dreviny, mnohé za dlhé roky len málo, alebo vôbec neošetrené, často nevhodne umiestnené a priamo v obytných zónach sídlisk spôsobujúce problémy obyvateľom (alergikom), poškodzujú infraštruktúru a mnoho iných problémov. Veľká časť takýchto prerastených stromov svojim stavom zároveň predstavuje potencionálne ohrozenie zdravia, životov a majetku mestskej časti a jej obyvateľov. Dvadsať percent ošetrenia drevín predstavuje päť ročný cyklus v údržbe, čo v mnohých prípadoch považujeme za nedostatočné, najmä pokiaľ ide o udržanie podhľadovej výšky a tvaru koruny v priestoroch komunikácií, v miestach kolidujúcich so vzdušnými vedeniami a podobne. Pre udržanie adekvátneho stavu sú potrebné zásahy v kratších intervaloch. Rovnako si vyžaduje pre nasledujúci rok našu zvýšenú pozornosť a väčšie nasadenie prostriedkov aj zavlažovanie veľkého počtu novo (v rokoch 2020 a 2021) vysadených drevín, okrasných krov a živých plotov tak, aby sa počas klimaticky nepriaznivých období zabezpečilo ich prežitie a prosperita. Problémy a požiadavky pri údržbe cestnej a verejnej zelene, ktoré sa vyskytnú v priebehu nasledujúceho roka 2022 bude naše oddelenie životného prostredia, odpadového a cestného hospodárstva tunajšieho úradu riešiť operatívne a vždy v prospech kvality nášho životného prostredia a hlavne obyvateľov Mestskej časti Bratislava – Podunajské Biskupice.

